《送客至黎城》
宋代·李复

二年三送客，空复往来情。
野色浩无主，秋风暮独行。
山连长狄国，水过邺王城。
试问式微咏，犹歌怨卫声。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。